  Майя Бывальцева Арнялэн нырысетӥ ӝыныяз Удмуртиын кынтылоз шуыса чаклало. Со сярысь «ВКонтакте» мерлыко вотэсысь  ивортӥз элькунысь Гидрометцентрлэн куазез эскеронъя ёзэтэзлэн кивалтӥсез Алла Шумихина. «Удмуртиысь Гидрометцентр мерттӥськемъёслы кышкытлык вайыны быгатӥсь кынтылонъёс сярысь алэ: 23-тӥ куартолэзе потон уе омырын -2 градусозь но музъем вылын -5 градусозь луоз шуыса чакласькомы; 24-тӥ но 25-тӥ куартолэзе потон уйёсы — омырын -1 градусозь но музъем вылын -3 градусозь», — верамын ивортонын. Алла Шумихиналэн верамезъя, кезьыт омыр улосвылын вирнуналозь кузёяськоз. 22-тӥ но 23-тӥ куартолэзе зорыны кулэ ӧвӧл, но уйин куд-ог интыосын кынтылоз. Вирнуналэ, 24-тӥ куартолэзе, Удмуртиысь куд-ог ёросъёсын зороз, тӧл кужмоялляса пельтоз. Нуназе +16 градусозь луоз. 25-тӥ но 26-тӥ куартолэзе улосвылэ шуныт но мускыт омыр вуоз. Нуназе +20…+23 градус луоз. Куд-ог интыосын зороз. Кӧснуналэ, 27-тӥ куартолэзе, нырысь-валысь чакланъёсъя, Удмуртие кезьыт фронт выльысь вуоз, арнянуналэ, 28-тӥ куартолэзе, температура нош ик усёз. Куартолэзь берлозэ таӵе ик кезьыт вал 15 ар талэсь азьло. Тегъёс: Ижкар Гидрометцентр Удмуртия куазь кынтылон  